นักลงทุนแห่เก็บ BWG รอบใหม่ ดันราคาชนซิลลิงสวนติด Cash Balance!
นักลงทุนแห่เก็บ BWG รอบใหม่ ดันราคาชนซิลลิงสวนติด Cash Balance!
14 ก.ค. 2563

ผู้สื่อข่าวรายงานว่า บริษัท เบตเตอร์ เวิลด์ กรีน จำกัด (มหาชน) หรือ BWG  ราคาหุ้นปิดวันนี้ (14ก.ค.63) ที่ระดับ 0.65 บาท บวก 0.08 บาท หรือ 14.04% ด้วยมูลค่าซื้อขาย 102.93 ล้านบาท ราคาหุ้นพุ่งชนซิลลิ่งของวันที่ระดับ 0.65 บาท
ด้านราคาหุ้นต่ำกว่ามูลค่าหุ้นทางบัญชีที่ระดับ  0.80 บาท ขณะเดียวกันคาดนักลงทุนเข้ามาเก็งกำไรหุ้นรอบใหม่ หลังราคาหุ้นอ่อนตัวลง 4 วันติดจากระดับ 0.75 บาท เมื่อวันที่ 7 ก.ค. 63 มาอยู่ที่ระดับ 0.57 บาท เมื่อวันที่ 13 ก.ค.63

ด้านบล.ดีบีเอส วิคเคอร์ส ระบุว่า STGT,RBF,NEX,NEX-W2,BWG,TRUBB,JMART-W4 ติด Cash Balance ตั้งแต่ 13 ก.ค.-21 ส.ค.2563 ข้อเสียคือ สภาพคล่องในการเก็งกำไรจะลดน้อยลง แต่ไม่เกี่ยวกับปัจจัยพื้นฐาน ส่วน BEAUTY หลุดใช้เกณฑ์ Cash Balance หลุงตลาดหลักทรัพย์ฯไม่ได้ขยายเวลา
สำหรับ DW ที่ติดเกณฑ์ใช้ Cash Balance วันที่ 13 -17 ก.ค. 2563 คือ STA13C2010C, STA13P2010A, STA19P2009A ด้าน THCOM ใช้เกณฑ์ Cash Balance ถึง 7 ส.ค.63 นอกจากนี้ IP และ YGG ใช้เกณฑ์ Cash Balance ถึง 14 ส.ค.63
อนึ่งก่อนหน้านางสาวปิ่นมณี เมฆมัณฑนา กรรมการผู้จัดการอาวุโส สายงานวาณิชธนกิจ บล.เคทีบี (ประเทศไทย) ในฐานะที่ปรึกษาทางการเงิน บริษัท เอิร์ธ เท็ค เอนไวรอนเมนท์ จำกัด (มหาชน) หรือ ETC เปิดเผยว่า ETC เตรียมเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) ในช่วงกลางเดือน ส.ค. นี้ ก่อนที่จะเข้าจดทะเบียนและนำหุ้นเข้าซื้อขายในตลาดหลักทรัพย์เอ็ม เอ ไอ (mai) ช่วงปลายเดือน ส.ค. หลังจากได้รับอนุมัติแบบคำขอเสนอขายหลักทรัพย์และหนังสือชี้ชวนจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
โดย ETC มีทุนจดทะเบียน 1,120,000,000 บาท จำนวนหุ้น 2,240,000,000 หุ้น มูลค่าที่ตราไว้ (พาร์) 0.50 บาทต่อหุ้น คาดว่าจะจำหน่ายหุ้น IPO จำนวน 600,000,000 หุ้น และมีหุ้นกรีนชูอีก 60,000,000 หุ้น หรือคิดเป็นสัดส่วน 10% ของจำนวนหุ้น IPO เพื่อสร้างความเชื่อมั่นให้นักลงทุนในสภาวะตลาดหุ้นผันผวนในปัจจุบัน
ทั้งนี้ บริษัทจัดสรรหุ้นเพิ่มทุนส่วนหนึ่งให้แก่ผู้ถือหุ้นเดิมของ บริษัท เบตเตอร์ เวิลด์ กรีน จำกัด (มหาชน) หรือ BWG จำนวน 95,802,973 หุ้น คิดเป็นสิทธิในการจองซื้อในอัตรา 40 หุ้น BWG ต่อ 1 หุ้นสามัญ ETC
สำหรับเงินที่ได้จากการระดมทุนในครั้งนี้ บริษัทจะนำไปใช้ในการขยายธุรกิจของบริษัทฯ และบริษัทย่อย รวมถึงการชำระคืนเงินกู้ และ ใช้เป็นเงินทุนหมุนเวียนของธุรกิจ
ด้านนายเอกรินทร์ เหลืองวิริยะ ประธานเจ้าหน้าที่บริหารและกรรมการผู้จัดการ ETC เปิดเผยว่า บริษัทประกอบธุรกิจหลักผลิตและจำหน่ายไฟฟ้าจากโรงไฟฟ้าพลังงานทดแทนแบบครบวงจร คือ มีโรงไฟฟ้าพลังงานขยะอุตสาหกรรม 3 แห่งคือ ที่จังหวัดสระบุรี พระนครศรีอยุธยา และพิจิตร รวมกำลังการผลิต 20.4 เมกะวัตต์ มีสัญญาซื้อขายไฟฟ้า 16.5 เมกะวัตต์ กับการไฟฟ้าส่วนภูมิภาค (กฟภ.) ระยะเวลา 20 ปี
พร้อมกันนั้น ETC ยังมีบริษัทย่อยเป็นผู้รับเหมาสร้างโรงไฟฟ้าแบบเบ็ดเสร็จ คือ การออกแบบวิศวกรรมโรงไฟฟ้า การจัดหาเครื่องจักรและอุปกรณ์โรงไฟฟ้า และการก่อสร้างโรงไฟฟ้าแบบครบวงจร (EPC) ซึ่งมีเทคโนโลยีที่น่าเชื่อถือและปลอดภัยต่อชุมชนและสิ่งแวดล้อม
สำหรับ ETC เป็น บริษัทในกลุ่ม BWG ซึ่งเป็นกลุ่มผู้รับบริหารกำจัดกากอุตสาหกรรมที่ใหญ่ที่สุดของประเทศ ซึ่งมีโรงงานผลิตขยะอัดแท่ง (RDF) อยู่ภายในกลุ่ม ทำให้ ETC มีความมั่นคงด้านเชื้อเพลิง และข้อได้เปรียบต้นทุนเชื้อเพลิง กอรปกับ มีบริษัทฯย่อยเป็นผู้รับเหมาทั้งสร้างและบริหารและดูแล ซ่อมบำรุงโรงไฟฟ้า (O&amp;M) จึงประหยัดค่าใช้จ่ายการดูแลโรงไฟฟ้า และสามารถสร้างความเชื่อมั่นให้ชุมชนและทำให้การขยายธุรกิจโรงไฟฟ้าในอนาคตเป็นไปได้ง่าย และเป็นโรงไฟฟ้าขยะสะอาดที่ครบวงจร ทั้งห่วงโซ่อุปทาน
โดย ปัจจุบันบริษัทเตรียมจะเข้าร่วมประมูลสัญญาซื้อขายไฟฟ้า (PPA) ของโรงไฟฟ้าที่ใช้ขยะเป็นเชื้อเพลิงกว่า 400 เมกะวัตต์ในปลายปีนี้ ซึ่งตามแผนพัฒนาพลังงานแห่งชาติปี 61-80 ที่ยังมีแผนจะรับซื้อไฟฟ้าจากเชื้อเพลิงขยะอุตสาหกรรมที่ประมูลตกค้างอีกกว่า 44 เมะวัตต์ ซึ่งต้องจ่ายไฟฟ้าเข้าระบบภายในปี 65 จึงคาดว่าจะมีการเปิดประมูลภายในปีนี้เช่นกัน